Súradnice: 48°27′30″S 18°53′49″V﻿ / ﻿48,458458°S 18,896836°V﻿ / 48.458458; 18.896836

**Kostol Nanebovzatia Panny Márie v Banskej Štiavnici** je pôvodne románska bazilika z 30. rokov 13. storočia. Patrila k nemu aj budova kláštora za kostolom a neskôr aj budova fary vedľa kostola.

Pôvodný vzhľad
--------------

Na začiatku Akademickej ulice sa nachádza architektonicky mimoriadne dôležitý objekt, *kostol Nanebovzatia Panny Márie*, nazývaný aj Nemecký, či farský kostol. Je to už druhý kostol v Banskej Štiavnici z 30. rokov 13. storočia. Pôvodne to bola trojloďová románska bazilika s plochou povalou a priečnou loďou. Štvorcová svätyňa bola uzavretá polygonálnou apsidou a bočné lode polkruhovými apsidami. Zvony sa nachádzali nad svätyňou - v súčasnosti sa nachádzajú vo vežiach nad priečelím kostola.

História kostola
----------------

Kostol bol pôvodne zasvätený sv. Mikulášovi a patril už pred mongolským vpádom dominikánom. Mnísi však utiekli pred ázijskými bojovníkmi a do mesta a vrátili až v roku 1275. Kostol opäť prevzali do svojej správy a vlastnili ho až do roku 1536, keď sa v dôsledku reformácie dominikánsky kláštor rozpadol. V rokoch 1575 – 1669 patril kostol evanjelikom, od ktorých ho prevzali jezuiti. V roku 1776 sa kostol dostal do správy svetského kléru a stal sa hlavným farským kostolom. Aj napriek početným prestavbám si kostol zachoval románsky pôdorys a niektoré časti muriva sú ešte pôvodné.

História prestavieb
-------------------

Už koncom 15. storočia prestavali kostol v gotickom slohu. Počas požiaru, ktorý roku 1679 spôsobili Tökölyho vojská, zhorela strecha kostola a uvoľnené a rozžeravené zvony prelomili klenbu, takže zhorel aj hlavný oltár. Jezuiti kostol opravili a neskôr ho prestavali ešte niekoľkokrát. Tak v roku 1734 zbúrali juhozápadnú apsidu a postavili na jej mieste sakristiu. Pod sakristiou i pod časťou kostola vybudovali kryptu, v ktorej sú pochované viaceré významné osobnosti (krypta bola ešte donedávna prístupná). V rokoch 1757 - 1758 sa uskutočnila ďalšia prestavba kostola. Na priečelí postavili jezuiti 3 barokové veže. No požiar roku 1806 všetko zničil. Pri oprave dostal kostol dnešný klasicistický ráz.

Interiér kostola
----------------

Vnútorné zariadenie kostola je prevažne novšie. Hlavný oltár - klasicistická stĺpová architektúra - bol postavený v roku 1811. Oltárny obraz Nanebovzatia Panny Márie namaľoval viedenský maliar Vincent Fisher. Oltáre sv. Františka Xaverského a sv. Ignáca z Loyoly sú staršie, barokové, z 1.polovice 18.storočia. Bočné oltáre sv. Jozefa a sv. Jána Nepomuckého sú z 1.štvrtiny 19. stor. Z najstarších predmetov kostola je neskorogotická krstiteľnica. Povšimnutia hodné sú tri barokové spovedelnice z 2.polovice 18. stor. Lavice sú zo začiatku 19. stor. Pozoruhodné je aj stallum v presbytériu. Na jeho pozadí vidieť reliéf znázorňujúci baníkov, ako odovzdávajú sv. Michalovi banícke odznaky. Hlavný oltár aj stallum dali totiž zhotoviť baníci zo štôlne Michal.

Kláštor
-------

Hneď vedľa kostola stál dominikánsky kláštor. Dnes z neho vidieť už len niekoľko častí múrov a zopár zachovaných gotických ostení (koná sa tam archeologický výskum). Pôvodný kláštor postavili dominikánski mnísi už niekedy v 13.storočí. Po zničení a vypálení mesta v roku 1442 ho obnovili a prestavali v gotickom slohu. V roku 1669 dostali kláštor jezuiti a zriadili v ňom gymnázium, ktoré tam bolo až do roku 1914. Potom sa presťahovalo do novej budovy postavenej o kúsok vyššie (bývalá stredná praktická škola, nazývaná aj banícka). Stará budova začala chátrať a v roku 1933 ju museli z bezpečnostných dôvodov zbúrať.

Budova fary
-----------

Za kostolom je aj rozľahlá budova fary. Pôvodne to bol meštiansky dom zo 16. stor. Pre budovu fary ho získali a prispôsobili až v 80. rokoch 18. stor. Z tejto doby je aj neskorobarokový portál. Fara je so sakristiou spojená krytou drevenou chodbou.

Referencie
----------

1. ↑   *Pamiatkový objekt – podrobnosti* [online]. Bratislava: Pamiatkový úrad SR, [cit. 2017-04-11]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Kostol Nanebovzatia Panny Márie (Banská Štiavnica)**

Zdroje
------

* 
* Marián Lichner a kolektív: *Banská Štiavnica-svedectvo času*
* prednášky PhDr.Jozefa Labudu CSc.
* Materiály zozbierané z archívu kostola

| * z
* d
* u
Banská Štiavnica |
| --- |
| Samospráva | 
* *Primátorka:* Nadežda Babiaková
* *Mestské časti:* Banská Štiavnica
* Banky
* Počúvadlianske Jazero
* Sitnianska
* Štefultov

 |
| Geografia | 
* Štiavnické vrchy
* Štiavnica
* Glanzenberg
* Petrov vrch
* Svätotrojičný vrch
* Zlatý vrch
* *Tajchy*
* Počúvadlo
* Štiavnické jazero
* *Chránené územia:* Arborétum Kysihýbeľ
* Kamenný jarok
* Michalské rašelinisko

 |
| Dejiny | 
* Banícka akadémia
* Požiar v roku 2023

 |
| Pamiatky a stavby | 
* Banícka a lesnícka akadémia
* Kalvária
* Klopačka
* Starý Zámok
* Nový zámok
* Synagóga
* Kostol svätej Kataríny
* Kostol Panny Márie Snežnej
* Kostol Nanebovzatia Panny Márie
* *Zoznam kultúrnych pamiatok I*
* *Zoznam kultúrnych pamiatok II*
* *K:Stavby*
* *K:Kostoly*

 |
| Doprava | 
* *Mestská:* MHD
* *Cestná:* I/51
* II/524
* *Železničná:* Železničná stanica
* Železničná trať Hronská Dúbrava – Banská Štiavnica
* *K:Doprava*

 |
| Námestia a ulice | 
* *Námestia:* Radničné
* *Zoznam*

 |
| Kultúra | 
* Botanická záhrada
* Banskoštiavnický Salamander
* Slovenské banské múzeum
* Schemnitz Gallery

 |
| Školy | 
* Gymnázium Andreja Kmeťa
* Stredná odborná škola sv. Františka Assiského
* Stredná priemyselná škola Samuela Mikovíniho
* Stredná odborná škola lesnícka
* *K:Školy*

 |

Autoritné údaje: * NK ČR: ko20231208329